คําสั่งนายทะเบียน

ที่ 1/2558

เรื่อง ให้แก้ไขแบบ ข้อความกรมธรรม์ประกันภัยคุ้มครองผู้ประสบภัยจากรถ

และกรมธรรม์ประกันภัยรถยนต์รวมการคุ้มครองผู้ประสบภัยจากรถ

------------------------------------------------

          ด้วยกฎกระทรวงกําหนดความเสียหายที่จะให้ได้รับค่าเสียหายเบื้องต้น จํานวนเงินค่าเสียหายเบื้องต้นการร้องขอรับและการจ่ายค่าเสียหายเบื้องต้น (ฉบับที่ 2) พ.ศ. 2557 มีการปรับปรุงจํานวนเงินค่าเสียหายเบื้องต้นที่ผู้ประสบภัยมีสิทธิได้รับเพิ่มมากขึ้น  ดังนั้น เพื่อให้กรมธรรม์ประกันภัยคุ้มครองผู้ประสบภัยจากรถ และกรมธรรม์ประกันภัยรถยนต์รวมการคุ้มครองผู้ประสบภัยจากรถสอดคล้องกับกฎกระทรวงดังกล่าว อาศัยอํานาจตามความในมาตรา 29 วรรคสอง แห่งพระราชบัญญัติประกันวินาศภัย พ.ศ. 2535 นายทะเบียนจึงมีคําสั่ง ดังต่อไปนี้


ข้อ ๑ คําสั่งนี้เรียกว่า “คําสั่งนายทะเบียน ที่ 1/2558 เรื่อง ให้แก้ไขแบบข้อความกรมธรรม์ประกันภัยคุ้มครองผู้ประสบภัยจากรถ และกรมธรรม์ประกันภัยรถยนต์รวมการคุ้มครองผู้ประสบภัยจากรถ”


ข้อ ๒ คําสั่งนี้ให้ใช้บังคับตั้งแต่วันที่ 25 ธันวาคม พ.ศ. 2557 เป็นต้นไป


ข้อ ๓ ให้ยกเลิก

          (1) ตารางกรมธรรม์ประกันภัยคุ้มครองผู้ประสบภัยจากรถ ตามคําสั่งนายทะเบียน ที่ 28/2552 ลงวันที่ 18 พฤศจิกายน พ.ศ. 2552

          (2) ตารางกรมธรรม์ประกันภัยคุ้มครองผู้ประสบภัยจากรถ ตามคําสั่งนายทะเบียน ที่ 28/2557 ลงวันที่ 21 สิงหาคม พ.ศ. 2557


ข้อ ๔ ให้ใช้ตารางกรมธรรม์ประกันภัยที่แนบท้ายคําสั่งดังต่อไปนี้

          (1) ตารางกรมธรรม์ประกันภัยคุ้มครองผู้ประสบภัยจากรถ ตามแบบแนบท้าย 1 แทนแบบที่ถูกยกเลิกตามข้อ 3 (1)

          (2) ตารางกรมธรรม์ประกันภัยคุ้มครองผู้ประสบภัยจากรถ ตามแบบแนบท้าย 2 แทนแบบที่ถูกยกเลิกตามข้อ 3 (2)


ข้อ ๕ ให้ยกเลิกความในข้อ 4 แห่งเงื่อนไขกรมธรรม์ประกันภัยคุ้มครองผู้ประสบภัยจากรถตามคําสั่งนายทะเบียน ที่ 27/2552 ลงวันที่ 18 พฤศจิกายน พ.ศ. 2552 และให้ใช้ความต่อไปนี้แทน

          “ข้อ 4  ค่าเสียหายเบื้องต้น ภายใต้บังคับข้อ 6 บริษัทจะจ่ายค่าเสียหายเบื้องต้นให้แก่ผู้ประสบภัยที่ได้รับความเสียหายต่อชีวิต ร่างกาย โดยไม่ต้องรอการพิสูจน์ความรับผิดให้เสร็จสิ้นภายใน 7 วัน นับแต่วันที่บริษัทได้รับการร้องขอ โดยจ่ายเป็นค่าเสียหายเบื้องต้น ดังต่อไปนี้

          4.1 กรณีผู้ประสบภัยได้รับความเสียหายต่อร่างกาย บริษัทจะจ่ายค่ารักษาพยาบาล และค่าใช้จ่ายอันจําเป็นเกี่ยวกับการรักษาพยาบาลของผู้ประสบภัยตามจํานวนที่จ่ายไปจริงแต่ไม่เกิน 30,000 บาท ต่อหนึ่งคน

          4.2 กรณีผู้ประสบภัยได้รับความเสียหายต่อร่างกายอย่างหนึ่งอย่างใด ดังต่อไปนี้ บริษัทจะจ่ายค่าเสียหายเบื้องต้นจํานวน 35,000 บาท ต่อหนึ่งคน

                 (ก) ตาบอด

                 (ข) หูหนวก

                 (ค) เป็นใบ้หรือเสียความสามารถในการพูด หรือลิ้นขาด

                 (ง) สูญเสียอวัยวะสืบพันธุ์

                 (จ) เสียแขน ขา มือ เท้า นิ้ว

                 (ฉ) เสียอวัยวะอื่นใด

                 (ช) จิตพิการอย่างติดตัว

                 (ซ) ทุพพลภาพอย่างถาวร

          4.3 กรณีผู้ประสบภัยได้รับความเสียหายต่อชีวิต บริษัทจะจ่ายค่าปลงศพและค่าใช้จ่ายอันจําเป็นเกี่ยวกับการจัดการศพของผู้ประสบภัยตามจํานวนเงินค่าเสียหายเบื้องต้น 35,000 บาท ต่อหนึ่งคน

          4.4 จํานวนตาม 4.1 และ 4.2 รวมกัน หรือจํานวน 4.1 และ 4.3 รวมกัน แต่หากผู้ประสบภัยได้รับความเสียหายตามข้อ 4.1 4.2 และ 4.3 หรือได้รับความเสียหายตามข้อ 4.2 และ 4.3 ให้ได้รับค่าเสียหายเบื้องต้นรวมกันไม่เกินจํานวน 65,000 บาท

          4.5 กรณีรถตั้งแต่สองคันขึ้นไป ก่อให้เกิดความเสียหายแก่ผู้ประสบภัย บริษัทจะจ่ายค่าเสียหายเบื้องต้นตาม 4.1 4.2 4.3 หรือ 4.4 แล้วแต่กรณี ให้แก่ผู้ประสบภัยซึ่งอยู่ในรถที่เอาประกันภัยไว้กับบริษัท แต่ถ้าผู้ประสบภัยมิใช่เป็นผู้ซึ่งอยู่ในรถที่ก่อให้เกิดความเสียหายดังกล่าวข้างต้น บริษัทจะจ่ายค่าเสียหายเบื้องต้นให้แก่ผู้ประสบภัยในอัตราส่วนที่เท่ากัน

          ความเสียหายเบื้องต้นทั้งหมดนี้เป็นส่วนหนึ่งของการจ่ายค่าสินไหมทดแทนตามที่กําหนดไว้ในข้อ 3”


ข้อ ๖ ให้ยกเลิกความในข้อ 2 ของหมวดการคุ้มครองผู้ประสบภัยจากรถ แห่งกรมธรรม์ประกันภัยรถยนต์รวมการคุ้มครองผู้ประสบภัยจากรถ ตามคําสั่งนายทะเบียน ที่ 27/2552 ลงวันที่ 18 พฤศจิกายน พ.ศ. 2552 และให้ใช้ความต่อไปนี้แทน

          “ข้อ 2  ค่าเสียหายเบื้องต้น

          ภายใต้บังคับข้อ 4 บริษัทจะจ่ายค่าเสียหายเบื้องต้นให้แก่ผู้ประสบภัยที่ได้รับความเสียหายต่อชีวิตร่างกาย โดยไม่ต้องรอการพิสูจน์ความรับผิดให้เสร็จสิ้นภายใน 7 วัน นับแต่วันที่บริษัทได้รับการร้องขอโดยจ่ายเป็นค่าเสียหายเบื้องต้นดังต่อไปนี้

          2.1 กรณีผู้ประสบภัยได้รับความเสียหายต่อร่างกาย บริษัทจะจ่ายค่ารักษาพยาบาลและค่าใช้จ่ายอันจําเป็นเกี่ยวกับการรักษาพยาบาลของผู้ประสบภัยตามจํานวนที่จ่ายไปจริงแต่ไม่เกิน 30,000 บาท ต่อหนึ่งคน

          2.2 กรณีผู้ประสบภัยได้รับความเสียหายต่อร่างกายอย่างหนึ่งอย่างใด ดังต่อไปนี้ บริษัทจะจ่ายค่าเสียหายเบื้องต้นจํานวน 35,000 บาทต่อหนึ่งคน

                 (ก) ตาบอด

                 (ข) หูหนวก

                 (ค) เป็นใบ้หรือเสียความสามารถในการพูด หรือลิ้นขาด

                 (ง) สูญเสียอวัยวะสืบพันธุ์

                 (จ) เสียแขน ขา มือ เท้า นิ้ว

                 (ฉ) เสียอวัยวะอื่นใด

                 (ช) จิตพิการอย่างติดตัว

                 (ซ) ทุพพลภาพอย่างถาวร

          2.3 กรณีผู้ประสบภัยได้รับความเสียหายต่อชีวิต บริษัทจะจ่ายค่าปลงศพ และค่าใช้จ่ายอันจําเป็นเกี่ยวกับการจัดการศพของผู้ประสบภัยตามจํานวนเงินค่าเสียหายเบื้องต้น 35,000 บาทต่อหนึ่งคน

          2.4 จํานวนตาม 2.1 และ 2.2 รวมกัน หรือจํานวน 2.1 และ 2.3 แต่หากผู้ประสบภัยได้รับความเสียหายตามข้อ 2.1 2.2 และ 2.3 หรือได้รับความเสียหายตามข้อ 2.2 และ 2.3 ให้ได้รับค่าเสียหายเบื้องต้นรวมกันไม่เกินจํานวน 65,000 บาท

          2.5 กรณีรถตั้งแต่สองคันขึ้นไป ก่อให้เกิดความเสียหายแก่ผู้ประสบภัยบริษัทจะจ่ายค่าเสียหายเบื้องต้นตาม 2.1 2.2 2.3 หรือ 2.4 แล้วแต่กรณี ให้แก่ผู้ประสบภัย ซึ่งอยู่ในรถที่เอาประกันภัยไว้กับบริษัท แต่ถ้าผู้ประสบภัยมิใช่เป็นผู้ซึ่งอยู่ในรถที่ก่อให้เกิดความเสียหายดังกล่าวข้างต้น บริษัทจะจ่ายค่าเสียหายเบื้องต้นให้แก่ผู้ประสบภัยในอัตราส่วนที่เท่ากัน

          ความเสียหายเบื้องต้นทั้งหมดนี้เป็นส่วนหนึ่งของการจ่ายค่าสินไหมทดแทนตามที่กําหนดไว้ในข้อ 1”


ข้อ ๗ ในกรณีที่บริษัทยังไม่สามารถออกกรมธรรม์ประกันภัยให้เป็นไปตามคําสั่งนี้ได้ให้ใช้กรมธรรม์ประกันภัยเดิมออกให้แก่ผู้เอาประกันภัยไปพลางก่อนได้  ทั้งนี้ ต้องไม่เกินวันที่ 30 เมษายน พ.ศ. 2558 แต่บริษัทต้องยึดถือตามแบบและข้อความกรมธรรม์ประกันภัยที่มีการแก้ไขตามคําสั่งนี้ 


ข้อ ๘ ตารางกรมธรรม์ประกันภัย กรมธรรม์ประกันภัยคุ้มครองผู้ประสบภัยจากรถ และกรมธรรม์ประกันภัยรถยนต์รวมการคุ้มครองผู้ประสบภัยจากรถ ที่บริษัทออกให้แก่ผู้เอาประกันภัยก่อนวันที่มีคําสั่งนี้และสัญญายังคงมีผลใช้บังคับอยู่ ให้ถือว่าตารางกรมธรรม์ประกันภัย และกรมธรรม์ประกันภัยดังกล่าวได้ถูกแก้ไขเปลี่ยนแปลงเป็นแบบและข้อความตามที่กําหนดไว้ในคําสั่งนี้


ผู้มีอํานาจลงนาม - สั่ง ณ วันที่ 27 มกราคม พ.ศ. 2558

ประเวช  องอาจสิทธิกุล

เลขาธิการ

คณะกรรมการกํากับและส่งเสริมการประกอบธุรกิจประกันภัย

นายทะเบียน